32006R0408
L 071/3
JURNALUL OFÍCIAL AL UNIUNII EUROPENE
REGULAMENTUL (CE) NR. 408/2006 AL COMISIEI
din 9 martie 2006
de modificare a Regulamentului (CE) nr. 936/97 privind deschiderea și modul de gestionare a contingentelor tarifare pentru carnea de vită și mânzat de calitate superioară, proaspătă, refrigerată sau congelată și pentru carnea de bivol congelată
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2006/106/CE a Consiliului din 30 ianuarie 2006 privind încheierea unui acord sub forma unui schimb de scrisori între Comunitatea Europeană și Australia, în conformitate cu articolul XXIV alineatul (6) și cu articolul XXVIII din Acordul General pentru Tarife și Comerț (GATT) din 1994 privind modificarea concesiilor din listele de angajamente ale Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace, în cadrul aderării lor la Uniunea Europeană (1), în special articolul 2,
întrucât:
(1)
Regulamentul (CE) nr. 936/97 al Comisiei (2) prevede deschiderea și modul de gestionare, pe o bază multianuală, a unui anumit număr de contingente tarifare de carne de vită și mânzat de calitate superioară.
(2)
Ca urmare a negocierilor care au condus la acordul aprobat prin Decizia 2006/106/CE, Comunitatea s-a angajat să integreze în lista sa de angajamente pentru statele membre o creștere cu 150 de tone a contingentului tarifar anual de import de carne de vită și mânzat de calitate superioară.
(3)
În afară de aceasta, admisibilitatea la contingentul pentru carnea de vită și mânzat de calitate superioară alocat Australiei face obiectul condițiilor prevăzute de Regulamentul (CE) nr. 936/97. Pentru a face trimitere la parametri ce pot fi verificați și controlați, definiția cărnii de vită și mânzat de calitate superioară prevăzută la articolul 2 litera (b) din regulamentul menționat anterior trebuie modificată și trebuie să facă trimitere la categoriile oficiale definite de autoritățile australiene competente la data intrării în vigoare a prezentului regulament.
(4)
De asemenea, trebuie să se precizeze faptul că dispozițiile articolului 13 din Regulamentul (CE) nr. 1760/2000 al Parlamentului European și al Consiliului (3) de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat trebuie să se aplice importurilor de carne de vită și mânzat de calitate superioară menționate la articolul 2 litera (b) din Regulamentul (CE) nr. 936/97.
(5)
Prin urmare, Regulamentul (CE) nr. 936/97 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Regulamentul (CE) nr. 936/97 se modifică după cum urmează:
1.
La articolul 1, alineatul (1) se modifică după cum urmează:
(a)
la primul paragraf prima liniuță, cifra de „60 100 de tone” se înlocuiește cu cifra de „60 250 de tone”;
(b)
paragraful al doilea se înlocuiește cu următorul text:
„Cu toate acestea, totalul contingentelor tarifare se ridică la 59 675 de tone pentru anul de import 2005/2006.”
2.
La articolul 2, litera (b) se modifică după cum urmează:
(a)
la primul paragraf, cifra de „7 000 de tone” se înlocuiește cu cifra de „7 150 de tone”;
(b)
paragraful al doilea se înlocuiește cu următorul text:
„Tranșe selecționate obținute din carcase de tăurași sau de taurine clasificate în una din următoarele categorii oficiale: «Y», «YS», «YG», «YGS», «YP» și și «YPS», în conformitate cu definiția dată de AUS-MEAT Australia. Culoarea cărnii de vită trebuie să fie conformă cu standardele de referință 1 B - 4 ale AUS-MEAT în materie de culoare a cărnii, culoarea grăsimii trebuie să fie conformă cu standardele de referință 0 - 4 ale AUS-MEAT în materie de culoare a grăsimii, iar grosimea stratului de grăsime (măsurată la punctul (P) 8) trebuie să fie conformă cu clasele de grăsime 2 - 5 ale AUS-MEAT.
Tranșele trebuie etichetate în conformitate cu articolul 13 din Regulamentul (CE) nr. 1760/2000 al Parlamentului European și al Consiliului (4).
Indicația «carne de vită și mânzat de calitate superioară» se poate adăuga la informațiile de pe etichetă.
Cu toate acestea, pentru anul de import 2005/2006, contingentul tarifar este stabilit la 7 075 de tone, în greutate de produs, pentru carnea corespunzătoare codurilor NC menționate la primul paragraf și conforme cu cerințele prevăzute la al doilea, al treilea și al patrulea paragraf.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 martie 2006.